**Εργαλείο αναστοχασμού για τις δυσκολίες επίτευξης του διαλόγου**

Το συγκεκριμένο εργαλείο έχει σκοπό να προκαλέσει τον αναστοχασμόσας σχετικά με το είδος των δυσκολιών που αντιμετωπίζετε προκειμένου να επιτευχθεί ο διάλογος με τα παιδιά μέσα στην τάξη. Στην πρώτη στήλη παρουσιάζονται διατυπώσεις σχετικών δυσκολιών από εκπαιδευτικούς, ενώ στην δεύτερη στήλη προτείνονται αναστοχαστικές ερωτήσεις για κάθε ομάδα συναφών παραδειγμάτων. Αξιοποιήστε τις ερωτήσεις για την επανεξέταση αυτών των δυσκολιών και την κριτική αποτίμησή τους. Τα αναστοχαστικά ερωτήματα της δεύτερης στήλης έμμεσα παραθέτουν και στρατηγικές για την υπέρβαση των δυσκολιών ενίσχυσης των παιδιών στον διάλογο. Το εργαλείο αυτό μπορεί να χρησιμοποιηθεί τόσο σε ατομικό επίπεδο αυτό-αξιολόγησης, όσο και σε συνεργατικό επίπεδο, ανάμεσα στα μέλη μιας ομάδας εκπαιδευτικών που ανταλλάσσουν την εμπειρία και τις απόψεις τους για ένα ζήτημα που τους απασχολεί.

|  |  |
| --- | --- |
| *1. Τα παιδιά είναι πάρα πολύ μαζεμένα, τους βγάζεις δηλαδή τη λέξη με το τσιγκέλι, ανώριμα, δεν αντιλαμβάνονται, συμβαίνει πολύ συχνά στις συζητήσεις.* *2. Ήταν κάποια παιδάκια λίγο πιο συνεσταλμένα. Ή τους έδινες το λόγο και χαμήλωναν το κεφάλι για να μιλήσουν.* | ☺Γνωρίζω τα παιδιά της τάξης μου; ☺Με ποιο τρόπο μπορώ να συνδέσω τα ενδιαφέροντα και τις προτιμήσεις τους με τη συμμετοχή τους στο διάλογο; ☺Μπορώ να καταλάβω τον τρόπο που σκέφτονται μέσα από παιχνίδια ερωτήσεων και αλληλεπιδράσεων που θα τα παρακινήσουν να ξεδιπλώσουν τη σκέψη τους και να εκφράσουν αβίαστα την άποψη τους; |
| *3. Δεν μπορούνε να, ο καθένας θα πει το δικό του, θα επαναλάβει το ίδιο, ή θα πει κάτι άσχετο, πολλές φορές συμβαίνει κι αυτό. Να μιλάς για ένα θέμα και να σου πει κάτι εντελώς άσχετο. Είναι κι ανώριμα τα παιδιά ακόμα. Δηλαδή, ας πούμε, η συζήτηση που γίνεται να του φέρει κάτι άσχετο στο μυαλό που έγινε στο σπίτι του, ή την προηγούμενη μέρα και να θεωρήσει ότι είναι σχετικό και να το πει. Ίσως δεν αντιλαμβάνεται ακόμα.*  | ☺Τι ευκαιρίες δίνω στα παιδιά να διευκρινίσουν αυτά που λένε, να πουν τι πραγματικά εννοούν, να δώσουν ένα παράδειγμα, να εξηγήσουν με περισσότερα λόγια αυτό που λένε; να σκεφτούν κι άλλες πτυχές του θέματος και να δώσουν μια πιο ολοκληρωμένη απάντηση;☺Τι ευκαιρίες δίνω στα παιδιά να ανατρέξουν στην πηγή της πληροφόρησηςτους, να αιτιολογήσουν τις απόψεις τους και να λάβουν υπόψη τους αυτές των άλλων;☺Χρησιμοποιώ συμπληρωματικές ερωτήσεις προσπαθώντας να αντιληφθώ όχι μόνο τη διαδικασία σκέψης των παιδιών, αλλά και τυχόν λάθη και παρανοήσεις τους; |
| *4. Δεν έχουν μάθει και να μιλάνε, μιλάνε όλοι μαζί, δεν μαθαίνουν να ακούνε τι λέει ο άλλος για να συμπληρώσω σ’ αυτό που είπε, να διαφωνήσω ή να πουν κάτι παραπάνω, δεν τα ’χουν μάθει αυτά, μιλάει ο ένας πάνω στον άλλον, μπορεί κάτι να πει ο ένας και μετά από λίγο ν’ ακούσεις το ίδιο ακριβώς πράγμα απ’ τον άλλον σαν να μην το έχει ακούσει απ’ τον προηγούμενο. Αυτό γίνεται συνήθως.* | ☺Με ποιες πρακτικές μπορώ να ενισχύσω εγώ την επικοινωνία, την αλληλεπίδραση ανάμεσα στα παιδιά και την συμμετοχή τους στο διάλογο, χτίζοντας ο ένας πάνω στις ιδέες του άλλου;☺Προσπαθώ να εμπλέξω κι άλλα παιδιά στη συζήτηση, είτε για να βοηθήσουν κάποιο παιδί που δεν μπορεί να απαντήσει, είτε για να ακουστούν πολλές απόψεις πάνω στο ίδιο θέμα, ή γιατί κάποια παιδιά δεν προσέχουν; ☺Σε ποιο βαθμό ενθαρρύνω τα παιδιά να ακούν,να μιλούν και να απαντούν το ένα στο άλλο;☺Προσπαθώ να τραβήξω την προσοχή της ομάδας στο παιδί που μιλάει με θετικά σχόλια και δίνοντας το έναυσμα και την παρότρυνση να συμφωνήσουν, να διαφωνήσουν ή να εκφράσουν την άποψη τους και οι άλλοι γι’ αυτά που ειπώθηκαν από το προηγούμενο παιδί; ☺Δίνω τον χρόνο σ’ αυτόν που μιλάει να ολοκληρώσει την απάντησή του ακόμη κι αν καθυστερεί, χωρίς να παρεμβαίνουν οι άλλοι;☺Ποιες άλλες στρατηγικές χρησιμοποιώ για να πετύχω έναν συνεργατικό, εποικοδομητικό και διερευνητικό διάλογο; |
| *5. Δεν έχουνε μάθει να συζητούν μέσα στην οικογένεια.**6. Το πώς είναι μαθημένο κάθε παιδί από το περιβάλλον του.* | ☺Γνωρίζω την οικογένεια του παιδιού, τις σχέσεις και το κλίμα μέσα στην οικογένεια; ☺Τι σκέφτομαι να κάνω για να αντιμετωπίσω την κατάσταση; ☺Με ποιες ενέργειες μπορώ να αντισταθμίσω το έλλειμα που προέρχεται από το οικογενειακό πλαίσιο και που επηρεάζει την μάθηση του παιδιού; |
| *7. Αν δεν έχουν γνώσεις, γιατί αν εγώ συζητάω για κάτι και δεν υπάρχει καθόλου ανταπόκριση σημαίνει ότι τα παιδιά δεν το ξέρουν καθόλου… Εσύ λες ότι γι’ αυτό το θέμα δεν μπορούν να κουβεντιάσουν, να εξασφαλίσω κάτι άλλο, να έχω κάνει πρώτα μια άλλη προετοιμασία, να δώσω αυτά και μετά να συζητήσουμε γι’ αυτό και να δω αν τη δεύτερη φορά δεν μου μιλήσουνε ενώ έχουμε μιλήσει.**8. Το παιδί δεν έχει γνώσεις και γι’ αυτό το λόγο δεν θέλει να μιλήσει.* | ☺Πώς μπορώ να προσεγγίσω το θέμα για να διερευνήσω αποτελεσματικότερα τις πρότερες γνώσεις των παιδιών;☺Πώς μπορώ να το συνδέσω με τα ενδιαφέροντά τους; ☺Σχεδιαζω τη δραστηριότητα στηριζόμενη στις προϋπάρχουσες γνώσεις τους; ☺Αξιοποιώ τις εμπειρίες των παιδιών για να ενθαρρύνω τα συμμετοχή τους στο διάλογο και να τους δώσω κίνητρα για βιωματική μάθηση;☺Τι σκέφτομαι να κάνω για να βρω λύση σ αυτό που με απασχολεί; |
| *9. Μπορεί να μην είναι η μέρα μου, να είμαι χάλια ψυχολογικά, στεναχωρημένη, να μην έχω καλή επαφή με τα παιδιά, μπορεί να τ’ αφορά κάτι άλλο και ’γω να επιμένω και να λέω ‘άντε έχουμε μείνει πίσω στο θέμα, ελάτε να το τελειώσουμε’.**10. Πιστεύω πως είναι και η διάθεση, δεν είναι όλες ίδιες οι μέρες και των παιδιών και αν υπάρχει μια ένταση και θες εκείνη την ώρα εσύ ντε και καλά να επιμένεις, δεν θα σου βγει, θα το τραβήξεις.* | ☺Η ψυχική διάθεση του εκπαιδευτικού και των παιδιών παίζει σημαντικό ρόλο στη μάθηση;☺Ποιο είναι το ζητούμενο στη σχολική εμπειρία του παιδιού;☺Με ποιους τρόπους μπορώ να αντιμετωπίσω μία κακή ψυχική / συναισθηματική κατάσταση και να ανταποκριθώ στις απαιτήσεις της σχολικής πραγματικότητας;☺Τι μπορώ να κάνω για να βελτιώσω την κατάσταση;  |
| *11. Υπάρχουν κάποιες στιγμές που φταίει η δυσκολία του θέματος και ή να είναι οι ίδιες οι λέξεις του, η ορολογία του να είναι λίγο πιο μακρινή για τα παιδιά.*  | ☺Δίνω εναλλακτικές προτάσεις και εναλλακτικές λύσεις για να καταλάβουν τα παιδιά καλύτερα ένα θέμα; ☺Το «φέρνω» στο επίπεδο των παιδιών; ☺Το εισάγω με σαφή και απλοποιημένο τρόπο, με κατανοητές εκφράσεις και παραδείγματα;☺Δίνω ευκαιρίες στα παιδιά να κάνουν ερωτήσεις και να εκφράσουν τη γνώμη και τις απορίες τους, να αλληλεπιδράσουν και να επεξεργαστούν τα νοήματα και τις δυσκολίες που προκύπτουν από το θέμα; |
| *12. Πρώτα-πρώτα αν είναι μια πολύ μεγάλη ομάδα υπάρχει μια δυσκολία, γιατί αυτοί που μιλάνε συνέχεια βαριούνται να περιμένουν, όταν υπάρχει μεγάλη ομάδα και οι μεγάλοι θέλουν να μιλούν περισσότερο, δεν αφήνουν συνήθως τα μικρότερα.**13. Υπάρχουν δυσκολίες στο συντονισμό των μεγάλων ομάδων.**14. Περισσότερο είναι οι εξωτερικοί παράγοντες, κάθε τρεις και λίγο χτυπούσε το τηλέφωνο, σηκωνόμουν εγώ, σηκωνόταν κι αυτά, ή ερχόταν γονείς.* | ☺Δίνω έμφαση σε συζητήσεις σε μικρότερες ομάδες και παρουσίαση των απόψεων στην ολομέλεια;☺Προτείνω καταμερισμό ρόλων στις μικρότερες ομάδες με βασικό το ρόλο του συντονιστή;☺Έχω δουλέψει τη διαχείριση της μεγάλης ομάδας με ρόλους και κανόνες που έχουν συζητηθεί, συναποφασιστεί και τηρούνται από την ομάδα, ακόμη κι όταν προκύπτουν δυσκολίες π.χ. να αποχωρήσει για λίγο η νηπιαγωγός από την τάξη, ώστε να συνεχιστεί ομαλά η συζήτηση; |

Το εργαλείο αυτό αποτελεί διασκευή του εργαλείου που χρησιμοποιήθηκε στην διατριβή:  Λυκομήτρου, Σ. (2015). *Λεκτικές αλληλεπιδράσεις στην προσχολική εκπαίδευση: Μια συνεργατική έρευνα – δράση για την ενίσχυση της παιδαγωγικής του διαλόγου*. Διδακτορική Διατριβή. Πανεπιστήμιο Δυτικής Μακεδονίας. Διαθέσιμη στο Εθνικό Αρχείο Διδακτορικών Διατριβών:  <https://www.didaktorika.gr/eadd/handle/10442/35865>